Talous- ja sosiaalikomitean lausunto aiheesta "Muutettu ehdotus neuvoston päätös yritysten, tutkimuskeskusten ja korkeakoulujen osallistumista koskevista säännöistä Euroopan atomienergiayhteisön (Euratomin) puiteohjelman 2002-2006 toteuttamiseksi"

(KOM(2001) 823 lopullinen/2 - 2001/0327 CNS)

(2002/C 241/30)

Neuvosto päätti 28. toukokuuta 2002 Euratomin perustamissopimuksen 7 ja 3 artiklan nojalla pyytää talous- ja sosiaalikomitean lausunnon aiheesta "Muutettu ehdotus neuvoston päätös yritysten, tutkimuskeskusten ja korkeakoulujen osallistumista koskevista säännöistä Euroopan atomienergiayhteisön (Euratomin) puiteohjelman 2002-2006 toteuttamiseksi".

Talous- ja sosiaalikomitea päätti antaa kyseisen lausunnon "yhtenäismarkkinat, tuotanto ja kulutus" -jaoston valmisteltavaksi, ja yleisesittelijäksi nimitettiin Henri Malosse.

Talous- ja sosiaalikomitea hyväksyi 17. ja 18. heinäkuuta 2002 pitämässään 392. täysistunnossa (heinäkuun 18. päivän kokouksessa) yksimielisesti seuraavan lausunnon.

1. Johdanto

1.1. ETSK pahoittelee, ettei lausuntopyyntöä esitetty ajoissa, vaikka komitealla on Euratomin perustamissopimuksen perusteella yksinomaiset valtuudet antaa aiheesta lausuntoja. Komitea pitää kyseisiä toimivaltuuksia erittäin tärkeinä, koska ydinenergiakysymykset ovat yhteiskunnallisesti arkaluonteisia ja koska asianmukaiselle tiedolle ja konsultaatiolle on tarvetta.

1.2. Ydinenergiakysymykset aiheuttavat runsaasti kansalaisten osallistumista koskevia ongelmia, sillä käyttöön tulisi ottaa uusia, saastuttamattomia energiamuotoja ja ydinenergia on ongelmallista suurten riskien ja ydinjätteiden käsittelyn vuoksi. Komitea toivoo selvää mainintaa siitä, että ydinenergian tuotannon ja turvallisuuden arviointimenettelyjä pyritään vahvistamaan pysyvien tiedotus-, konsultaatio- ja koulutusjärjestelyjen avulla. Alan hallintotapaa tulee kehittää, jotta voidaan valita parhaat strategiat ja reagoida kansalaisten huoleen ydinenergian käytöstä ja sen pitkäaikaisvaikutuksista.

2. Kuudennen tutkimuspuiteohjelman (Euratom) osallistumissäännöt

2.1. ETSK antoi 21. helmikuuta 2002 lausunnon osallistumista ja tutkimustulosten levittämistä koskevista säännöistä Euroopan yhteisön puiteohjelman toteuttamiseksi(1).

2.2. Mainitussa lausunnossa komitea esittää konkreettisia ehdotuksia sääntöjen yksinkertaistamiseksi, avoimuuden lisäämiseksi ja johdonmukaistamiseksi Euroopan unionin tavoitteisiin nähden. Mikään ei ole toistaiseksi muuttunut, ja komitea esittääkin samat, edelleen ajankohtaiset huomiot myös Euratomin ohjelmaa koskevista säännöistä. Erityisesti komitea korostaa tarvetta yksinkertaistaa ehdotusten jättämistä koskevia muodollisuuksia entistä radikaalimmin. Lisäksi se korostaa, että pienten ja keskisuurten ryhmittymien (mm. yritysten ja korkeakoulujen) osallistumista koskevia muodollisuuksia tulisi selkeyttää, sillä osallistujilta vaadittava yhteisvastuu saattaa haitata osallistumista merkittävästi. Suuri osa Euratomin toiminta-alueen tutkimustoimista voidaan antaa myös pienten ja keskisuurten ryhmittymien hoidettavaksi.

2.3. Lisäksi ETSK toistaa suhtautuvansa varauksellisesti siihen, että konsortioille tarjottaisiin mahdollisuus järjestää oma-aloitteisesti tiettyjä tehtäviä tai toimintansa laajentamista koskevia tarjouskilpailuja. Komitea esittää painokkaasti, että tämän tulee tapahtua "komission määrittämissä puitteissa, joilla on tarkoitus taata avoimuus, tasa-arvoinen kohtelu ja johdonmukaisuus ohjelman tavoitteisiin nähden(2)".

2.4. Komitea painottaa, että rahoitusmääräykset, valvontaa koskevat määräykset mukaan luettuina, ovat tärkeitä, ja ehdottaa selkeyden vuoksi niiden kokoamista tiettyyn ehdotetun päätöksen lukuun.

2.5. Euratomin ohjelman osallistumissäännöt eroavat Euroopan yhteisön ohjelmien vastaavista säännöistä pääasiassa seuraavilla kolmella tavalla:

2.5.1. Kolmansien maiden osallistumismahdollisuudet ovat rajoitetummat (säännöissä mainitaan vain assosioituneet ehdokasvaltiot).

2.5.2. Tutkimustulosten levittämistä koskevia sääntöjä ei esitetä, minkä perusteena on alan arkaluonteisuus.

2.5.3. Ensisijaista aihealuetta "Fuusioenergian tutkimus" varten on laadittu erityisiä sääntöjä, joiden mukaan assosiaatiosopimuksia voidaan tehdä jäsenvaltioiden, assosioituneiden valtioiden tai näihin valtioiden sijoittautuneiden oikeussubjektien kanssa.

3. Erityistä

3.1. On selvää, että kolmansien maiden yritysten, tutkimuskeskusten ja korkeakoulujen osallistumista koskevissa säännöissä on otettava huomioon ydinenergia-alan sekä siihen liittyvien tieteellisten, teollisten ja poliittisten osatekijöiden arkaluonteisuus, ja sääntöjen on siis oltava muita rajoittavampia ja valvotumpia. Kyseisiä sääntöjä on kuitenkin uudistettava, jotta toiminta olisi avointa kaikille asianomaisille ja tukea olisi saatavilla. Etusijalla ovat ehdokasvaltiot, jotka painiskelevat samanlaisten energiatutkimukseen, jätteiden käsittelyyn, säteilysuojeluun ja ydinturvallisuuteen liittyvien ongelmien kanssa. Mikäli kaikki varotoimet toteutetaan, yhteistyösopimuksia tulisi voida tehdä esim. edistynyttä tekniikkaa käyttävien maiden (Kanada, Japani, USA) tai samanlaisten ongelmien kanssa kamppailevien maiden (esim. Venäjä ja tietyt ehdokasvaltiot kuten Bulgaria ja Liettua) kanssa.

3.2. Vaikka tutkimustulosten levittämistä koskevia sääntöjä ei mainituista varovaisuussyistä esitetä, komitea korostaa, että ydinenergia-alan tieteellisen ja teknisen tiedon riittämättömästä levityksestä saattaa aiheutua yhtä suurta vaaraa. Varauksia voidaan tehdä, mutta ovia ei saa sulkea. Käytännössä tämä edellyttäisi erittäin täsmällisen levittämistä ja siihen liittyviä muodollisuuksia koskevan teknisen säännöstön laatimista. Säännöissä tulee ottaa huomioon turvallisuusvaatimukset, mutta niiden tulee olla mahdollisimman selkeät.

3.3. ETSK korostaa turvallisuuskysymysten painottamista henkilökunnan ja kansalaisten koulutuksessa. Ydinenergiaa pidetään yleisesti riskialttiina, ja toisinaan tällaiset kannanotot ovat epäselviä ja niissä sekoitetaan erilaisia näkemyksiä. Tässä yhteydessä tulee käyttää ensisijaisesti seuraavia keinoja:

3.3.1. Vahvistetaan ja parannetaan välineitä ja menettelyjä luotettavien ja kiistattomien ydinenergian turvallisuuden arviointimenetelmien kehittämiseksi.

3.3.2. Tarjotaan kansalaisille ja alan ammattilaisille koulutusta ja tietoa.

3.4. Komitea esittää lausunnossaan erityisohjelmista sisältöä koskevia ehdotuksia, joiden avulla tutkimusta voitaisiin kohdentaa kansalaisia huolettaviin kysymyksiin (esim. jätteiden jälleenkäsittely). Mainitussa lausunnossa pidetään ydinturvallisuuden tutkimusta yhtenä tärkeimmistä kysymyksistä.

Bryssel, 18. heinäkuuta 2002.

Talous- ja sosiaalikomitean

puheenjohtaja

Göke Frerichs

(1) TSK:n lausunto aiheesta "Ehdotus Euroopan parlamentin ja neuvoston päätökseksi yritysten, tutkimuskeskusten ja korkeakoulujen osallistumista ja tutkimustulosten levittämistä koskevista säännöistä Euroopan yhteisön puiteohjelman 2002-2006 toteuttamiseksi" (esittelijä: Henri Malosse - EYVL C 94, 18.4.2002, s. 1).

(2) TSK:n lausunto EYVL C 94, 18.4.2002, s. 1, kohta 3.3.5.